«Бекітемін» \_\_\_\_\_\_\_\_\_\_\_\_\_\_ директордың тәрбие ісі жөніндегі

орынбасары: А.Ажығожина

«\_\_\_»\_\_\_\_\_\_\_\_\_\_2019 ж

**«Әкелер бізде қонақта» атты кеші**

**Мақсаты:**

1.Мектеп пен отбасының / әкелердің/ өзара байланысын, қарым-қатынасын нығайту;  
2.Отбасының қарым-қатынасындағы сенімділікті және сыйластықты қалыптастыру;  
3.Бала тәрбиесінде Әкенiң рөлі ерекше екендігін түсіндіру.  
**Көрнекілігі:** қанатты сөздер «Әке көрген – оқ жонар, ана көрген – тон пішер», шарлар, презентация «Ана – өсiредi, Әке – үйретедi».  
Шақырылған қонақтар: әкелерi, мектеп директоры, психолог, мұғалімдер.  
Арнайы безендірілген кабинетке «Әкелер» атты өлеңмен әкелерді қарсы алу.

/Сахнада 3-сынып пен 1-сынып оқушылары тұрады/

**Хормен:**

Әкежаным- асқар тауым, тірегім,  
Бәрінен де сен қымбатсың білемін.  
Қанат қағып кетсем алыс қияға,  
Сен деп соғар жұдырықтай жүрегім.

**Райгүл:** Сәлеметсіздер ме, ардақты әкелер, құрметті қонақтар! Бүгінгі біздің кездесуімізде, Әкелер, сіздер туралы әңгіме қозғағымыз келеді. Әке… Бұл үш әріпті сөзде не бар? Әке деген сөз – мейірімділік, ержүректік, әдептілік деген ұғымдармен іспеттес. Әкенің бала дүние есігін ашқаннан бастап, оның өсіп дамуына тигізетін әсері маңызды екені баршаңызға мәлім.  
**Амангүл:** Қадірменді әкелер! Сіздің осы кездесуге үй шаруларыңызды тастап, бас тартпай келуіңіздің өзі – бала бақыты сіз үшін маңызды екенін көрсетеді. Әке – отбасының тірегі», «Әке – асқар тау», деп теңестіреді халық даналығы. Әр бала Әкесі мен анасының махаббатының жемісі болғысы келеді. Бақытты бала тек бақытты ата-анада ғана болады. Бала тәрбиесінде әкенiң рөлі ерекше.

**Райгүл:** Психологтардың зерттеуі бойынша, егер әкелер балаларымен тығыз байланыста болып, тәрбиелеу міндетінің жүктемесін мойындарына алатын болса – анаға қарағанда тигізетін әсері басым болатынын айтады.  
Ер бала әкені тыңдағысы келеді, оған ұқсас болғысы келеді. Ерекше әсер, әрине – бірігіп ойын ойнау. Көптеген зерттеулер нәтижесі бойынша, мысалы, ана баламен ойын ойнаса, ол әкеге қарағанда, ойнай отырып, баланы күтуді жалғастырады (мысалы: ойнаса да, ол бала құлап қалмаса екен, немесе бір жерін ауыртып алмаса екен, киімін ластап тастамаса екен т.с.с.) Ал әке керісінше, күш, қозғалыс ойындарын таңдайды. Осының салдарынан баланың даму белсенділігі арта түседі. Бұған дәлел, ұлы Аристотель « Ана – өсiредi, Әке – үйретедi» деп бекер айтпаған.

**Амангүл:** Шынымен де, әкенің бала өміріндегі рөлі зор. Жастайынан баланы еңбекке баулуда – анаға қарағанда, әкенің рөлі зор. Тіпті мамандық таңдауда да, әсіресе ер балалар әкенің ақыл-кеңесіне құлақ түре отырып, өз болашақ мамандығын айқындайды. Сондықтан да, құрметті ер жүрек әкелер, сіздер балаларыңыз үшін ең беделді жандардың бірісіз.  
**Райгүл:** Өз мектебіміздегі балалардан **«Сенің өміріндегі әкенің рөлі қандай?»** деген сауал қойылды. Ендеше, балалардың жауаптарын тамашалайық. (немесе оқушылардың әке туралы ойларын, шығармаларын қағаз бетіне түсіріп, слайд арқылы көрсетуге болады; оқушыларға сауал қойылған , нәтижесін слайд арқылы таныстырамыз).

**Мектеп оқушыларының жауабы (бейнеролик)  
Амангүл:** Осындай балалардың әкесі жайлы жылы лебіздері бізді және сіздерді қуантады. Ақылды балаларымыз көп болсын!  
«Ана – сая болар бағың болса, Әке – асқар тауың» дейді қазақта.  
Бір күн бар, жылатар күн, жұбатар күн,  
Бір күн бар, мұңайтар күн, қуантар күн.  
Мейлі ол шаңырақ сәтті болсын, сәтсіз болсын,  
«Әке» деген сезімді ұмытар кім,- дей отырып құрметті әкелерімізге 1-ші сынып оқушылары мен 3-ші сынып оқушыларының шағын монтажы бар, соны тамашалайық!

**Райгүл**: Менің сыныбымдағы 17 оқушының ----- әкесі келіп отыр. Балаларыңыз алғаш мектеп табалдырығын аттаған кез – отбасында үлкен қуанышты күн. Бүгінгі сіздердің мектепке келген қадамдарыңыз бізге дәл сондай қуаныш сыйлауда. Қазір 1-ші сынып оқушылары қалыптасу кезеңінде, осы уақыт аралығында қандай өлең, тақпақ жаттады екен,соны тамашалайық! /1-ші сынып оқушылары айтады./

**Амангүл:** Әр шаңырақта әкенің орны ерекше. Әке – отбасының асыраушысы, отбасы мүшелерінің тірегі, қамқоршысы. Әкенің мінез-құлқы, өзгелермен қарым-қатынасы, өнері мен білімі баланың көз алдындағы үлгі, өнеге алатын, оған қарап өсетін нысанасы. Отбасының пейіл –береке, ынтымағы үшін отағасының әділ, ұстамды болуы орасан маңызға ие. Отбасының ұйытқысы, берекесі, мейір –шапағат көзі – әке.

Ендеше, әке туралы өлең жолдарына назар аударайық! /3-ші сынып оқушылары айтады/

**Райгүл:** Ақылы мен пайымы терең аналар балаларын үнемі әкесін сыйлап, құрметтеуге бейімдеп отырады. Әкеге құрмет, қызмет етуге баланы жасынан дайындап отырса, мұндай отбасында әрдайым тәртіп, ынтымақ пен бірлік болуы сөзсіз.

**Амангүл:** Әке ұл-қызын намысшылдыққа, елі, руы, өз бауырлары үшін еңбек етіп, өмір сүруге баулап отырады. Әкенің мейірімі мен талап қойғыштығының, еңбекқорлығының бала тәрбиесіне ықпалы көп.

**Райгүл:** Иә, әке-бала тәрбиесінің бағдаршамы. Қолдарыңыздағы бағдаршам көздеріне қарай топқа бөлінейік. /3топқа бөлінеді/

**Стоп-кадр әдісі.** Қазір экранға назар аударайық. «Әке мен бала» мультфильмі қойылады. / әр топ ақылдаса отырып, өз пікірлерін ұсынады/ **Бұдан шығар ой –түйін:** Ер баланың өсіп, жетіліп, өз алдына жеке тұлға болып қалыптасуына, қоғамдағы өз орнын дұрыс табуына әкенің атқарар еңбегі ерекше . Бала әкеден ақыл, анадан мейірім алады.Жақсы әке баланы ренжітпей, одан уәде алмай, жеке тұлғаны сыйлай отырып, тәртіпті ете алады.

**Амангүл:** Қазір сіздермен ойын ұйымдастырсақ деп едік. Бұл ойынның аты **«Тосын әңгіме»** деп аталады. Ойынға қатысушы отбасындағы бала тәрбиесіне қатысты, немесе күнделікті бір күнгі күн режимін, немесе әкенің отбасындағы ролі жайлы болсын әңгіме бастайды. Ал біз сурет көрсетеміз. Ойынға қатысушы әке сол суретті тосылмай әңгімесіне кіргізу керек. Яғни тосын жағдаяттардан әкелердің қалай шығатынын, проблемаларды қалай шешетіндігін көрсетеді. Қай топтың тосын әңгімесі тосылмай жақсы құрылса сол топ жеңімпаз атанады.

**Райгүл:**Енді қазір сіздерге тосын әңгімеден кейін **«Тосын жұмбақ»** та қойылады. /Экранға назар аударайық/

**Жұмбақ№1** Тамыры тереңге жайылған алып бәйтерекке теңей отырып, ыстық ықыласын, жанының жалынын балалықпен жүріп ерте сезінбегені айтылған. Ертеңі үшін көзін ілмей таңдарын атқызған адамға арналған ән. / /Тапқан соң хормен айтады/

**Жұмбақ№2** Жас, әлі өмірге еркін аяқ баспаған, ертеңінің қалай боларын білмейтін, қанша биікке шарықтаса да, сол қамқор болған адамдай жан таппайтыны айтылған ән. /хормен шырқауға болады/

**Амангүл:** Сіздердің назарларыңызға Наргиздің орындауындағы әнді ұсынбақпыз.

**Райгүл:** Қазір сіздермен **«Үй**» жаттығуын өткіземіз.Алдарыңызда үйдің бейнесі. Үйдің сол жақ бұрышына өздеріңіздің балалық шақтағы жайлы естеліктеріңізді жазыңдар. Ал оң жақ бөлігіне өз балаңыздың естелігін жазыңыз. Екеуінде ұқсастық бар ма?

Ойланып көріңіздер, сіздер де балаларыңыз есейгенде осындай естелік болғанын қалайсыздар ма?

**Амангүл:** Ертеден келе жатқан халық нақылы бар «Нағыз ер үй салып, ағаш егіп, бала тәрбиелеу керек» деген екен. Сіздер бүгінгі алған әсерлеріңізді тәрбие ағашына орналастырыңыздар.

**Қорытынды:** Біз сіздермен бос уақытымызды баламен қалай өткізу керек екендігін есімізге түсірдік, жақсы, жайлы естеліктер жазып , үй салдық, керемет сөздер айтып ағаш ектік, ал әдепті баланы тәрбиелеу үшін әке беделі керек.

Бала тәрбиесі бір күндік іс емес.Сондықтан да бала тәрбиесіне жете мән беріп, «Адамның бір қызығы – бала деген » ұлы аталарымыздың даналық сөзін естен шығармайық. Хош сау болыңыздар!

**Искакова Райгүл Шаймарданқызы**

**«Өкпеті» орта мектебінің директордың**

**оқу ісі жөніндегі орынбасары**

Шығыс Қазақстан облысы

Тарбағатай ауданы

Үштөбе ауылы